
       AVIZ

asupra propunerii legislative pentru modificarea şi completarea Legii nr.295/2004 referitoare la regimul armelor şi a muniţiilor


În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr.295/2004 referitoare la regimul armelor şi a muniţiilor, trimisă cu adresa nr. Pl-x 410 din     17 iunie 2008, înregistrată sub  nr. 31/636 din 19 iunie 2008.
Potrivit prevederilor art. 75 din Constituţia României, republicată, şi ale       art.92 alin. (9) pct.2, din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

Senatul, în calitate de primă Cameră sesizată, a respins propunerea legislativă în şedinţa din 12 mai 2008.



Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă, menţionată mai sus, în şedinţa din 9 septembrie 2008.

Membrii Comisiei au examinat iniţiativa legislativă supusă avizării, expunerea de motive la propunerea legislativă, punctul de vedere al Guvernului, trimis cu adresa  nr. 23 din 8 ianuarie 2008, prin care nu susţine adoptarea propunerii legislative şi avizul negativ al Consiliului Legislativ nr.1595 din 20 noiembrie 2007. Cu prilejul dezbaterilor s-a constatat că prin iniţiativa supusă dezbaterii, categoria armelor şi muniţiilor neletale se restrânge, în mod nejustificat, la acele arme şi muniţii destinate folosirii exclusive pentru imobilizarea animalelor, fiind practic excluse din categoria armelor  neletale acelea destinate pentru un scop utilitar sau pentru agrement, confecţionate astfel încât, prin utilizarea lor, să nu cauzeze moartea persoanelor, precum şi armele vechi.
Totodată, se propun texte prin care sunt stabilite reguli speciale referitoare la deţinerea armelor neletale de tipul asomatoarelor, fără a ţine seama de faptul că, prin modificarea propusă, iniţiatorii elimină practic din lege reguli generale instituite prin textele în vigoare, creând astfel un vid legislativ în domeniu.
Nu în ultimul rând, soluţiile legislative propuse nu sunt integrate în mod organic în cuprinsul legii nr. 295/2004, fapt care ar putea conduce la apariţia unor necorelări legislative.
În urma dezbaterilor, cu unanimitate de voturi, s-a hotărât avizarea negativă a propunerii legislative.


În raport de obiectul şi conţinutul său, ce vizează modificarea unei legi organice, propunerea legislativă face parte din categoria legilor organice.

                        PREŞEDINTE,
       SECRETAR,

           Sergiu ANDON                                                     George BĂEŞU
        Consilier

   Nicoleta Grecu

